

Република Србија

Аутономна Покрајина Војводина

ОПШТИНСКА УПРАВА ОПШТИНЕ ОЏАЦИ

ОДЕЉЕЊЕ ЗА ДРУШТВЕНЕ ДЕЛАТНОСТИ

 О Џ А Ц И

**ЕЛАБОРАТ О МРЕЖИ ЈАВНИХ ОСНОВНИХ ШКОЛА СА СЕДИШТЕМ НА ТЕРИТОРИЈИ ОПШТИНЕ ОЏАЦИ**

САДРЖАЈ:

* Увод
* 1. Приказ основних карактеристика општине Оџаци
* 1.1. Географски подаци о општини Оџаци
* 1.2. Демографски подаци о општини Оџаци
* 1.3. Економске, културне и спортске карактеристике општине Оџаци
* 2. Приказ установа основног образовања и васпитања на територији општине Оџаци
* 2.1. Образовна делатност у општини Оџаци (кратак историјски приказ)
* 2.2. Мрежа основних школа на територији општине Оџаци с карактеристикама њиховог просторног распореда и међусобне удаљености

 Анализа броја ученика и одељења у основним школама у школској 2017/2018.години и реализацији наставе на језицима националних мањина

* 3. Развојни план мреже основних школа на територији општине Оџаци
* 3.1. Кретање броја деце рођене у општини Оџаци у периоду од 2010. па до 2017.године и укупан број ученика, а посебно првака, уписаних у основне школе од школске 2010/2011 до 2017/2018.године
* 3.2. Средњерочни план оптимализације мреже јавних основних школа у општини Оџаци у наредних четири до осам година (са закључком)

Увод

 Изради Одлуке о мрежи јавних основних школа са седиштем на територији општине Оџаци приступило се на основу одредама члана 104. Закона о основама ситема образовања и васпитања (,,Службени гласник РС,, број 88/17), члана 3. Уредбе о критеријумима за доношење акта о мрежи јавних предшколских установа и акта о мрежи јавних основних школа (,,Службени гласник РС,, број 21/18), члана 39. став 1. тачка 7. Статута општине Оџаци (,,Службени лист општине Оџаци бр. 17/08 и 27/10) и прибављених мишљења Националног савета мађарске националне мањине и Националног савета словачке националне мањине.

 Одлуком о мрежи јавних основних школа са седиштем на територји општине Оџаци утврђен је број и просторни рапоред основних школа на територији општине Оџаци.

 Одлука о мрежи јавних основних школа са седиштем на територији општине Оџаци сачињена је на основу прописа који непосредно регулишу област образовања, као и поједине његове делове:

* Закон о основама ситема образовања и васпитања (,,Службени гласник РС,,број 88/17);
* Закон о предшколском образовању и васпитању (,,Службени гласник РС,, бр. 18/10,

101/17);

* Закон о основном образовању и васпитању (,,Службени гласник РС,, бр. 55/13, 101/17);
* Стратегвија развоја образовања и васпитања у Републици Србији до 2020 године

(,,Службени гласник РС,, бр. 107/12);

* Закон о националним саветима националних мањина (,,Службени гласник РС,, број 72/2009);
* Стручно упуство о формирању одељења и начину финансирања у основним и средњим

школама за школску 2017/2018.годину, Министарства просвете, науке и технолошког развоја Републике Србије, број: 451-02-1859/2017-01 од 22.06.2017.године.

 Приликом израде Елабората и Одлуке о мрежи јавних основних школа коришћени су подаци о документација: основних школа, надлежних Секретаријата ЈЛС, Регионалне привредне коморе, Републичког завода за статистику, Пописа становништва 2011.године и других институција и извора.

Мрежа јавних основних школа, утврђена Одлуком о мрежи јавних основних школа седиштем на територији општине Оџаци, треба да допринесе даљем развоју и унапређењу процеса образовања и васпитања у основним школама на територији општине Оџаци, у складу са општим и посебним циљевима и стандардима, који су за ову област одређени Законом о основама ситема образовања и васпитања (,,Службени гласник РС,,број 88/17).

1. **Приказ основних карактеристика општине Оџаци**
	1. **Географски подаци о општини Оџаци**

Први помен Оџака везује се за 1557. или 1558.годину. Оџаци се тада помињу као насеље у Бачкој које су основали Турци за време војних операција које су водили у јужној Угарској. О пореклу имена насеља постоји више теорија, једна од њих је да име води порекло од имена турског војног одреда који је боравио на простору насеља, постоји и теорија по којима име води порекло од турске речи димњак, (због димњака који су вирили из земуница првог насеља), као и да су Оџаци добили назив по босанском Оџаку одакле је у 16.веку досељено 7 српских породица.

 Општина Оџаци се налази у Западном делу Бачке, на левој обали Дунава у дужини од 9,5 км. Територијално припада Западно-Бачком округу АП Војводине, Република Србија. Окружена је општинама Апатин, Сомбор, Кула, Врбас, Бачка Паланка, Бач и на Дунаву се граничи са Републиком Хрватском.

 Територија општине Оџаци се простире на површини од 41.115,89 ха. Састоји се од 9 катастарских општина : К.О. Оџаци, К.О. Бачки Грачац, К.О.Бачки Брестовац, К.О.Српски Милетић, К.О. Богојево, К.О. Каравуково, К.О. Дероње, К.О. Ратково и К.О. Лалић које су истовремено насељена места.

 По величини територије, општина Оџаци спада међу мање општине на подручју Војводине. Општински центар, насеље Оџаци се налази у средишту територије општине док су остала насеља зракасто распоређена око општинског центра.

* 1. **Демографски подаци о општини Оџаци**

 Према попису становништва обављеном 2002.године, општина Оџаци је имала 35.439 становника, међутим попис становништва обављен 2011.године показао је да је тај број драстично смањен и данас општина Оџаци има 31.096 становника. Однос мушког и женског становништва је углавном равномеран 49% према 51%. Што се тиче старосне структуре, проценат становника испод 14 година је 12,5% док је оних преко 65 година 18,1%. Просечна старост становника општине Оџаци је преко 43,7 година, што је чини општином са врло старом популацијом, а има директан утицај на структуру и конкурентност запослених на подручју општине.

Број становника је у последњих 10 година опао за 8,8% али није било већих промена у броју радно активног становништва које се у истом периоду смањило само за 3%.

 Природни прираштај у општини Оџаци је већ дуги низ година негативан и наставља да пада. Поређења ради природни прираштај је 1999.године био -7,8 а 20015.године-11,7%.

 Највеће миграције се јављају у периоду од 2008-2012 године, а основни и једини разлог је егзистенција. Становништво у потрази за послом одлази у веће градове и индустријске центре. Највећи део одлази у Нови Сад.

* 1. **Економске, културне и спортске карактеристике општине Оџаци**

У Оџацима су развијене све привредне гране и то: индустрија,пољопривреда, грађевинарство, трговина, угоститељство, саобраћај и везе, стамбено-комуналне делатности, финансијске и друге услуге.

Традиционално најзаступљенији привредни сектор су текстилна и хемијска индустрија. Потенцијали развоја индустрије на територији општине Оџаци се темеље на расположивим природним ресурсима. Због тога су основни развојни приоритети у области прехрамбене индустрије, текстилне индустрије и производње опреме за пољопривреду и прехрамбену индустрију.

Најзначајнија предузећа су: Magna Seating, Grainer packaging, Hipol, Standardgas који запошљавају највећи број радника.

Просечна бруто зарада по запосленом у Оџацима у априлу 2018.године износи 40.012,00 динара.

Број незапослених на крају јуна 2018.године, је 2677 лица од тога 1171 жена.

 Оџаци су град са богатом културном и спортском традицијом. Народна библиотека ,,Бранко Радичевић,, са Музејском јединицом у Оџацима у великој мери је окосница културног живота. Музеј није у сталној поставци већ се изложбе мењају три до четири пута годишње. Преко 600 предмета из периода од турског до краја 20.века припада историјском одељењу. Међу њима најинтересантније су збирке:колонизација, школство, Оџаци до Првог светског рата и збирка текстила. Археолошко одељење поседује материјал, хронолошки заступљен у свим фазама, од најстаријег-ранонеолитског до аварског и средњевековног. Најпознатији је ранонеолитски локалитет Доња Брањевина, а најпознатији предмет је статуа ,,Црвенокоса богиња,, која спаја мушку и женску плодност.

Народна библиотека ,,Бранко Радичевић,, је општинска библиотека и ради у десет одељења у свим селима и у самим Оџацима. Библиотека је организатор многих културних дешавања:Месец књиге, Хаику фестивал, многобројне ликовне изложбе.

 На територији општине Оџаци има 11 КУД-ова од којих је већина основана од 2006-2013.године. Најстарији КУД је КУД ,,Бранислав Нушић,, из Лалића који је основан 1933.године.

 У општини Оџаци је регистровано 60 спортских клубова и спортских организација из 19 грана спорта од тога чак 8 из прве категорије спортова по категоризацији Министарства омладине и спорта Републике Србије. Клубови и организације су умрежени као чланови Спортског савеза општине Оџаци. Школски спорт обухвата такмичење 10 основних и две средње школе, просечно у школама има 5 спортских секција. У клубовима тренира 31,47 укупног броја школске деце основношколског узраста.

1. **Приказ установа основног образовања и васпитања на територији општине Оџаци**
	1. **Образовна делатност у Оџацима (кратак историјски осврт)**

Развој школства у нашој средини има историјски пут и дугу традицију, наиме после протерривања Турака из ових крајева и Велике сеобе под Арсенијем III почело је отварање српских народних школа на овим просторима. Српска народна основна школа постојала је у Бачком Брестовцу 1737, Раткову 1745. Лалићу 1750. и Српском Милетићу 1754.године, док су Каравуково, Бачки Грачац, Богојево и Оџаци имали римокатоличке основне школе. Велико број ових школа није био дугог века с обзиромда су биле у врло лошем стању, није било ни школске уредбе за њихову организацију нити наставни програм и план. У Оџацима је 1917.године отворена Грађанска школа у којој је настава одржавана на немачком и српском језику. Крајем октобра 1944.године увођењем Војне управе дошло је до укидања грађанских школа да би се створио јединствени систем основног и средњег образовања у тежњи да сви грађани стекну образовање. Крајем децембра исте године, отпочеле су ужурбане припреме за обнављање и оживљавање школства у новом Оџачком срезу. Основна школа је до реформе школства 1951/52г. била четвороразредна, трајала је четири године а гимназија осморазредна и трајала је осам година.

**2.2.Мрежу основних школа на територији општине Оџаци сачињава 10 основних школа и то:**

1. ОШ ,,Бранко Радичевић“ Оџаци, Васе Пелагића број 60, са **288** ученика, распоређених **16** одељења од првог до осмог разреда, у којима се настава одвија на српском језику. Најближа основна школа овој школи је ОШ ,,Мирослав Антић“ Оџаци удаљена 2км,
2. ОШ ,,Мирослав Антић“ Оџаци, Школска бр. 23, са **338** ученика, распоређених у **19** одељења од првог до осмог разреда, у којима се настава одвија на српском језику. Најближа основна школа овој школи је ОШ ,,Бранко Радичевоћ“ Оџаци, удаљена 2 км.
3. ОШ ,,Нестор Жучни“ Лалић, Маршала Тита број 52, са **76** ученика, распоређених у **9** одељења од првог до осмог разреда, у којима се настава одвија на српском језику и на словачком језику од првог до четвртог разреда. Најближа основна школа овој школи је ОШ ,,Мирослав Антић“ Оџаци удаљена 7 км.
4. ОШ ,,Коста Стаменковић“ Српски Милетић, Светог Саве број 25, са **206** ученика, распоређених у **13** одељења од првог до осмог разреда, у којима се настава одвија на српском језику. Најближа основна школа овој школи је ОШ ,,Мирослав Антић“ Оџаци удаљена 7 км.
5. ОШ ,,Јожеф Атила“ Богојево, Маршала Тита бб, са **140** ученика, распоређених у **15** одељења од првог до осмог разреда, у којима се настава одвија на српском језику и на мађарском језику. Најближа основна школа овој школи је ОШ ,,Коста Стаменковић“ Српски Милетић удаљена 7 км.
6. ОШ ,,Вук Караџић“ Дероње, Светозара Милетића број 25а, са **175** ученика, распоређених у **11** одељења од првог до осмог разреда, у којима се настава одвија на српском језику. Најближа основна школа овој школи је ОШ ,,Мирослав Антић“ Оџаци удаљена 7 км.
7. ОШ ,,Ратко Павловић-Ћићко“ Ратково, Ратка Павловића бб, са **238** ученика, распоређених у **13** одељења од првог до осмог разреда, у којима се настава одвија на српском језику. Најближа основна школа овој школи је ОШ ,,Мирослав Антић“ Оџаци удаљена 7км.
8. ОШ,,Бора Станковић,, Каравуково, Жарка Зрењанина број 90, са **259** ученика, распоређених у **14** одељења од првог до осмог разреда, у којима се настава одвија на српском језику. Најближа основна школа овој школи је ОШ ,,Мирослав Антић“ Оџаци удаљена 7 км.
9. ОШ ,,Никола Тесла“ Бачки Брестовац, Маршала Тита број 81, са **130** ученика, распоређених у **8** одељења од првог до осмог разреда, у којима се настава одвија на српском језику. Најближа основна школа овој школи је ОШ ,,Марко Орешковић“ Бачки Грачац удаљена 7 км.
10. ОШ ,,Марко Орешковић“ Бачки Грачац, Личка број 16, са **130** ученика, распоређених у **8** одељења од првог до осмог разреда, у којима се настава одвија на српском језику. Најближа основна школа овој школи је ОШ ,,Мирослав Антић“ Оџаци удаљена 7 км .

Припремни предшколски програм се не остварује у наведеним основним школама већ у одељењима Предшколске установе ,,Полетарац“ у Оџацима и насељеним местима: Богојево, Српски Милетић, Каравуково, Дероње, Ратково, Лалић, Бачки Грачац и Бачки Брестовац.

Чланим 5. Стаута општине Оџаци у општини је у службеној употреби и мађарски и словачки језик и њихова писма.

У ОШ ,,Јожеф Атила“ Богојево настава се одвија на мађарском и српском језику а у ОШ ,,Нестор Жучни“ Лалић, на словачком (од првог до четвртог разреда) и српском језику.

1. **Развојни план мреже основних школа на територији општине Оџаци**
	1. **Кретање броја деце рођене на териториjи општине Оџаци у периоду од 2010.године до 2017.године и укупан број ученика ,,првака,, уписаних у основне школе од школске 2010/2011 до 2017/2018**

Број деце рођене на територији општине Оџаци почев од 2010-2017.године је следећи:

|  |  |
| --- | --- |
| Календарска година | Број рођене деце |
| 2010.година | 211 |
| 2011.година | 207 |
| 2012.година | 218 |
| 2013.година | 204 |
| 2014.година | 219 |
| 2015.година | 231 |
| 2016.година | 219 |
| 2017.година | 226 |

Просечан број рођене деца у периоду 2010-2017.године износи: 217 деце.

Број деце уписане у први разред основних школа на територији општине Оџаци, почев од школске 2010/2011-2017/2018 године је следећи:

|  |  |
| --- | --- |
| Школска година | Број уписане деце у први разред |
| 2010/2011 | 290 |
| 2011/2012 | 271 |
| 2012/2013 | 255 |
| 2013/2014 | 253 |
| 2014/2015 | 238 |
| 2015/2016 | 239 |
| 2016/2017 | 234 |
| 2017/2018 | 257 |

Просечан број деце уписане у први разред основних школа у периоду од 2010/2011. до 2017/2018. школске године износи 255 деце.

Из наведених података може се закључити да ће и у наредним школским годинама број уписаних првака бити на приближно истом нивоу као и претходних осам школских година, као и да је број уписаних првака незнатно већи од броја рођене деце што указује на то да је било извезних миграционих кретања због отварања нових радних места.

**3.2. Средњорочни план оптимализације мреже основних школа на територији општине Оџаци у наредних четири до осам година**

Средњорочни план оптимализације мреже јавних основних школа у општини Оџаци са 10 основних школа може се сматрати оптималним решењем у погледу броја у периоду од четири до осам година.

Како је постојање основних школа у малим срединама од стратешког значаја, постоје изражене потребе да се у свим селима и самим Оџацима очува постојање основних школа, без обзира на негативан природни прираштај.

Такође ће се на локалном нивоу предузети мере и активности у правцу ревитализације сеоских средина са изразито ниском стопом природног прираштаја, јер у овим срединама школе бележе и стогодишњу традицију, а да је данас деце све мање и ученика у њима.

 У наредном периоду (2018-2025г.) локална самоуправа општине Оџаци ће пратити развојне програме и пројекте у области образовања на нивоу државе, анализираће друштвено-економска кретања на својој територији; по потреби ће учествовати у изради локалних пројеката из области основног образовања и др; примењиаће законска решења донета из области основног образовања, и у складу са тим прилагођавати и утврђивати подручја школа, број и просторини распоред школа.

РЕПУБЛИКА СРБИЈА

АУТОНОМНА ПОКРАЈИНА ВОЈВОДИНА

ОПШТИНСКА УПРАВА

ОДЕЉЕЊЕ ЗА ДРУШТВЕНЕ ДЕЛАТНОСТИ

Оџаци,20.04.2018.године

 Руководилац одељења

 Снежана Грујичић, с.р.